ธกส.จ่ายเงินชาวสวนยางอืด
ธ.ก.ส.เผยจ่ายเงินช่วยเหลือชาวสวนยาง 1,600 ล้าน ไม่ถึง 10% ของยอดทั้งหมด
20 ก.พ. 2562

ธ.ก.ส.เผยจ่ายเงินช่วยเหลือชาวสวนยาง 1,600 ล้าน ไม่ถึง 10% ของยอดทั้งหมด
นายอภิรมย์ สุขประเสริฐ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า การจ่ายเงินช่วยเหลือเกษตรกรชาวสวนยางพาราปี 2561-2562 โดยโอนเงินช่วยเหลือให้กับเกษตรกรชาวสวนยางที่ขึ้นทะเบียนกับการยางแห่งประเทศไทย (กยท.) ก่อนวันที่ 14 พ.ย. 2561 ตามพื้นที่ที่เปิดกรีดยางจริงในอัตราไร่ละ 1,800 บาท รายละไม่เกิน 15 ไร่ ให้กับเจ้าของสวนยาง จำนวน 1,100 บาท/ไร่ และคนกรีดยาง 700 บาท/ไร่ มีระยะเวลาดำเนินการ 10 เดือน ตั้งแต่เดือน ธ.ค. 2561-ก.ย. 2562
ขณะนี้ได้โอนเงินเข้าบัญชีเกษตรกรชาวสวนยางแล้วประมาณ 1 แสนราย เป็นเงินประมาณ 1,600 ล้านบาท คิดเป็นประมาณ 10% จากจำนวนเกษตรกรที่เข้าร่วมโครงการ 1.3 ล้านราย วงเงินรวม 1.75 หมื่นล้านบาท
"ธนาคารได้โอนเงินให้เกษตรกรชาวสวนยางไปประมาณ 1.9 แสนราย เป็นผู้ปลูกยาง 9.7 หมื่นราย และผู้กรีด 9.3 หมื่นราย แต่เพราะมีเกษตรกรบางรายที่เป็นทั้งผู้ปลูกและผู้กรีดเป็นรายเดียวกัน ทำให้การจ่ายเงินจริงจึงยังไม่ถึง 1 แสนราย ซึ่งการจ่ายเงินไม่รู้ว่าจะเสร็จทันเดือน ก.ย.หรือไม่" นายอภิรมย์ กล่าว
ทั้งนี้ ในส่วนของการจ่ายเงินให้เกษตรกร หากไม่แล้วเสร็จภายในเดือน ก.ย. ตามระยะเวลาที่กำหนดไว้ ทางด้าน กยท.จะต้องดำเนินการยื่นเรื่องต่อคณะรัฐมนตรี (ครม.) เพื่อขอขยายเวลาการดำเนินโครงการออกไปอีก
นายอภิรมย์ กล่าวว่า สาเหตุของการจ่ายเงินล่าช้าเป็นผลมาจากกระบวนการตรวจสอบสิทธิเกษตรกรของ กยท. ที่ต้องมีการดำเนินการหลายขั้นตอนก่อนส่งข้อมูลการตรวจสอบสิทธิมายัง ธ.ก.ส. ที่สามารถได้ดำเนินการโอนเงินเข้าบัญชีเกษตรกรภายใน 3 วันการ ซึ่งธนาคารก็ได้มีการชี้แจงปัญหาที่เกิดขึ้นให้เกษตรกรได้รับทราบมาตลอด